Diari Oficial de la Generalitat Valenciana


Sumari del DOGV 8756, del 06-03-2020 (2020/2146)

DECRET 29/2020, de 28 de febrer, del Consell, d'aprovació de les bases reguladores i de concessió directa d'ajudes urgents per a pal·liar els danys produïts en les explotacions agràries ocasionats per la DANA de setembre de 2019
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8756

Data del DOGV
:   06-03-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/2146


Data del document
:   28-02-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

DECRET 29/2020, de 28 de febrer, del Consell, d'aprovació de les bases reguladores i de concessió directa d'ajudes urgents per a pal·liar els danys produïts en les explotacions agràries ocasionats per la DANA de setembre de 2019 [2020/2146]  
 Els dies 11, 12, 13 i 14 de setembre de 2019, la Comunitat Valenciana es va vore afectada per una Depressió Aïllada en Nivells Alts (d'ara en avant, DANA), que ha comportat un temporal de pluges d'una intensitat, extensió i abast inusitats, amb registres de precipitacions acumulada que han superat àmpliament els 250 litres per metre quadrat en 24 hores en moltes localitats, fenòmens costaners de gran intensitat i forts vents, que han afectat milers de ciutadans i ciutadanes pel que fa al seu habitatge i als seus estris, a la seua capacitat de transport, o al seu accés a serveis bàsics. A més, el temporal ha ocasionat importants danys materials en béns de diversos sectors productius, entre els quals cal assenyalar els danys ocasionats en el sector de l'agricultura i la ramaderia.   
A través del Reial decret-llei 11/2019, de 20 de setembre, es van adoptar mesures urgents per a pal·liar els danys causats per temporals i altres situacions catastròfiques, i es declara zona afectada greument per una emergència de protecció civil les províncies d'Alacant i València, pels greus danys causats per una DANA.  
Mitjançant Acord de 20 de setembre de 2019, del Consell, es va resoldre l'inici de les actuacions per a pal·liar els danys produïts pel temporal de pluges, fenòmens costaners i vents, ocorregut a la Comunitat Valenciana entre els dies 11 i 14 de setembre de 2019, mitjançant el qual el Consell va posar en marxa un pla de xoc per a la recuperació del Baix Segura i altres comarques afectades pel temporal, que va contemplar entre altres mesures les ajudes a explotacions agrícoles i ramaderes que s'hagen vist danyades pel temporal.  
  
Atès que hi concorren circumstàncies singulars i raons d'interès públic, social, econòmic i humanitari, que dificulten la convocatòria pública d'ajudes de manera àgil, el Consell, després de l'anàlisi de la informació disponible en relació als danys estimats, i en espera de la determinació definitiva dels danys produïts, ha decidit establir una sèrie de mesures de caràcter excepcional que pal·lien, en la mesura del possible, els greus efectes produïts per la DANA, i que permeten la recuperació econòmica de les explotacions agràries afectades. D'altra banda, l'article 168 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, regula el contingut mínim de les bases reguladores de les subvencions esmentades, així com alguns dels tràmits que han de seguir-se en el procediment d'elaboració.  
Per tot l'exposat, havent-se seguit els tràmits que es recullen en l'article 168.1.c) de la Llei 1/2015, de 6 de febrer, i en virtut del que disposa l'article 28.c) de la Llei 5/1983, de 30 desembre, de la Generalitat, del Consell, i a proposta de la consellera d'Agricultura, Desenvolupament Rural, Emergència Climàtica i Transició Ecològica, i de la consellera de Justícia, Interior i Administració Pública, prèvia deliberació del Consell en la reunió de 28 de febrer de 2020,  
  
DECRETE  
  
Article 1. Objecte  
L'objecte d'aquest decret és aprovar les bases reguladores i establir el procediment per a la concessió directa d'ajudes a les explotacions agrícoles i ramaderes que, com a conseqüència del temporal de pluja, fenòmens costaners i vent que va afectar la Comunitat Valenciana durant els dies 11, 12, 13 i 14 de setembre de 2019, han patit importants danys tant en les infraestructures agràries com en la capacitat productiva dels cultius.  
  
Article 2. Raons d'interès públic que concorren en la concessió i impossibilitat de la seua convocatòria pública  
1. Aquestes subvencions es concedeixen de manera directa, en aplicació del que es preveu en l'article 22.2.c de la Llei 38/2003, de 17 de novembre, General de Subvencions, en relació amb el que estableixen els apartats 2 i 3 de l'article 28 de la llei esmentada, i l'article 168.1.c de la Llei 1/2015, per concórrer raons d'interès econòmic, social i humanitari, en virtut de les circumstàncies a les quals es refereix l'Acord de 20 de setembre de 2019, del Consell.  
Les subvencions regulades en aquesta resolució tenen un caràcter singular, derivat del caràcter excepcional i únic dels esdeveniments que motiven el procediment en qüestió. Donat l'objecte específic de les subvencions, es requereix una concessió directa i no escau una convocatòria pública.  
2. En concret, les raons d'interès públic que justifiquen l'atorgament directe de les subvencions radiquen en la urgència d'atendre les necessitats dels titulars d'explotacions agràries afectades per la DANA de setembre de 2019, ocasionant importants danys tant en les infraestructures agràries com en la capacitat productiva dels cultius.  
  
Article 3. Beneficiàries   
1. Podran ser beneficiàries d'aquestes ajudes, les persones titulars d'explotacions agrícoles i ramaderes, qualificades de PIME, d'acord amb el que s'estableix en el Reglament (UE) núm. 702/2014, de la Comissió, de 25 de juny de 2014, situades en algun dels termes municipals que es relacionen en l'annex d'aquest decret, i que hagen patit danys en elements afectes a l'explotació no assegurables en el vigent Pla d'Assegurances Agràries Combinades, entenent-se com a tals els enumerats en l'article 5 d'aquest decret.   
2. Podran obtindre també la condició de beneficiàries les agrupacions de persones físiques o jurídiques, públiques o privades sense personalitat, així com les comunitats de béns. En tots aquests casos hauran de fer-se constar expressament, tant en la sol·licitud com en l'ordre de concessió, els compromisos assumits per cada membre, així com l'import de subvenció a aplicar a cadascun, que tindran igualment la condició de beneficiaris.  
3. L'explotació agrícola sobre la qual se sol·licita l'ajuda, a efecte s d'acreditar la titularitat sobre els elements danyats, haurà de figurar inscrita en el Registre General de la Producció Agrícola (REGEPA), el 27 de setembre de 2019, data de publicació de l'Acord de 20 de setembre de 2019, del Consell, que resol l'inici d'actuacions. Així mateix, quan es tracte d'explotacions ramaderes, aquestes hauran de figurar inscrites en el Registre General d'Explotacions Ramaderes (REGA), en aqueixa mateixa data.  
4. No estar incursa en cap de les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003.  
5. Quant a les dades de caràcter personal, les beneficiàries podran exercir els drets reconeguts en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques, pel que fa al tractament de dades personals i a la lliure circulació d'aquestes dades, i pel qual es deroga la Directiva 95/46/CE (Reglament General de Protecció de Dades). L'acceptació de la subvenció suposa, per a cadascun de les beneficiàries, l'acceptació i autorització expressa a la conselleria competent en agricultura per a la recollida, incorporació als respectius fitxers i tractament d'aquestes dades personals, així com per a la seua conservació durant els terminis previstos en les disposicions aplicables.  
  
Article 4. Finançament  
L'import global màxim de les ajudes a concedir derivades d'aquest decret ascendeix a 32.521.113 euros, a càrrec dels fons propis de la Generalitat, amb possibilitat d'ampliar-se els crèdits assignats.  
  
D'aord amb la previsió legal de l'últim paràgraf de l'article 168.1.c de la Llei 1/2015, aquestes ajudes s'imputaran a la línia de subvenció que s'habilite mitjançant el corresponent expedient de modificació pressupostària, en l'aplicació 66.76.91.191.92.3 de l'estat de despeses del pressupost de la Generalitat per a 2020.   
  
Article 5. Danys auxiliables  
1. Podran ser objecte d'ajuda els danys següents, patits en les explotacions agràries i ramaderes, que no figuren com a assegurables en el vigent Pla d'Assegurances Agràries Combinades, sent:  
- Danys en el tancat de recintes o parcel·les.  
- Danys en basses per a emmagatzematge d'aigua.  
- Neteja, desenrunament, eliminació de grava i altres materials sobrevinguts.  
- Reposició de terra per pèrdua de la capa arable.  
- Pèrdua definitiva de sòl i de capacitat productiva.  
- Pèrdues o danys en bancals, terrasses, murs i altres elements de formació de les parcel·les i de fre de l'erosió.  
- Séquies, canals i comportes.  
- Conduccions enterrades de canonades.  
- Camins d'accés a les diferents parcel·les i instal·lacions.  
- Depòsits de combustible o d'un altre tipus.  
- Xarxes elèctriques d'alta i baixa tensió, des del transformador al pou o a altres elements de l'explotació.  
- Danys en casetes.  
2. També podran ser objecte d'ajuda els danys adés indicats, i que hagen hagut de ser restaurats amb caràcter urgent abans de l'entrada en vigor d'aquest decret, sempre que el titular de l'explotació els acredite documentalment de manera fefaent, i que aquesta acreditació permeta l'emissió de l'informe pericial assenyalat en l'article 7.4 del present decret.  
3. Podrà computar-se com a despesa subvencionable, inclòs dins de l'import màxim establit per sol·licitud, els honoraris derivats de l'elaboració de l'informe de valoració de danys, fins a un màxim de 300 euros per sol·licitud, per a això les persones interessades hauran d'aportar la factura corresponent.  
  
  
Article 6. Quantia de l'ajuda  
1. Per a les explotacions agràries les parcel·les afectades de les quals no presenten pòlisses emparades en el Pla d'Assegurances Agràries Combinades (Pla 2019), es concedirà una ajuda de fins al 35% dels danys valorats en l'informe emès per un perit o perita col·legiada, d'acord amb el que s'estableix en l'article 5 i concordants d'aquest decret.  
Així mateix, per a les explotacions agràries les parcel·les afectades de les quals presenten pòlissa d'assegurança agrària, i els danys de la qual consistisquen en: danys en tancat de recintes o parcel·les, o danys en basses per a emmagatzematge d'aigua. es concedirà una ajuda de fins al 35% dels danys valorats en l'informe emès per un perit o perita col·legiada.  
2. L'import màxim d'ajuda serà de fins a 8.000 euros per sol·licitud.   
3. L'import de l'ajuda es calcularà amb base en l'informe pericial previst en l'article 7.4, sobre valoracions netes dels danys, sense incloure l'Impost sobre el valor afegit o qualsevol altre tribut aplicable.  
4. Quan l'import total de les subvencions assignades a les beneficiàries supere la quantia màxima establida en la convocatòria, es procedirà a la reducció proporcional de la subvenció de les sol·licitants fins a l'esgotament del crèdit existent.  
5. El conjunt de subvencions o ajudes procedents de qualssevol administració o ens públics o privats, per a la mateixa finalitat, hauran de respectar les regles d'acumulació establides en l'article 8 del Reglament (UE) núm. 702/2014, de 25 de juny de 2014, i no podran superar el límit establit en els apartats 9 i 10 de l'article 25 de l'esmentat reglament, segons es tracte o no d'explotacions amb cobertura d'assegurança agrària.   
  
Article 7. Termini de presentació de sol·licituds i requisits  
1. Les sol·licituds d'ajuda es presentaran d'acord amb el model normalitzat que es publicarà en la seu electrònica de la Generalitat (http://www.gva.es).  
2. El termini de presentació de sol·licituds serà de dos mesos comptats a partir de l'endemà de la publicació d'aquest decret en el Diari Oficial de la Generalitat Valenciana.  
3. Només es podrà presentar una sol·licitud d'ajuda per explotació.  
4. La sol·licitud haurà d'anar acompanyada de la següent documentació:  
- Informe de danys emès per perit o perita col·legiada, on haurà de constar com a mínim:  
- Identitat de l'explotació, del seu titular i del perit o perita col·legiada.  
- Identificació dels danys d'acord amb la tipologia que figura en l'article 5, desglossant els imports parcials de cada tipus de danys per parcel·la agrícola a nivell de recinte, amb referència SIGPAC; i indicant, així mateix, la situació dels elements que han patit els danys, mitjançant plànols o croquis provinents del SIGPAC.  
- Valoració econòmica total dels danys descrits en l'apartat anterior, tenint present el que s'estableix en l'article 6.3 d'aquest decret.  
- Determinació de la relació causal amb els successos contemplats en l'Acord de 20 de setembre de 2019, del Consell (DANA).  
- Si escau, acreditació de les actuacions realitzades amb caràcter d'urgència abans de la publicació d'aquest decret i que figuren en l'informe del perit o perita col·legiada.  
- Imprès de domiciliació bancària degudament emplenat.  
- Per a les entitats associatives:  
a) Sense personalitat jurídica: fotocòpia compulsada del CIF i poder notarial de la persona representant.   
b) Amb personalitat jurídica: fotocòpies compulsades del CIF, escriptura de constitució de l'entitat, poder notarial del representant i el seu NIF, o qualsevol altre document admissible en dret que ho justifique  
5. Els beneficiaris hauran de complir les obligacions previstes en aquest decret, i en particular el que es disposa en l'article 1.1.a.i) del Reglament (UE) núm. 702/2014 de la Comissió, de 25 de juny. Les ajudes es concediran únicament a les microempreses, petites i mitjanes empreses (PIME), segons es defineix en el seu annex I, dedicades a la producció agrícola primària.   
A més, aquestes ajudes no seran aplicables en els supòsits contemplats en l'article 1, apartat 3 i següents de l'esmentat Reglament (UE) núm. 702/2014.  
6. El formulari de sol·licitud incorporarà:  
a) Les declaracions responsables següents, que hauran de ser subscrites per la sol·licitant:  
- Declaració responsable on la sol·licitant declara que la informació i documents aportats amb aquesta sol·licitud són veraces.  
- Declaració responsable on la sol·licitant manifesta complir la condició de petita o mitjana empresa (PIME) dedicada a la producció agrícola primària, d'acord amb l'annex I del Reglament (UE) núm. 702/2014.  
- Declaració de percepció d'altres ajudes públiques o indemnitzacions, per a la mateixa finalitat.  
- Declaració responsable de compliment de l'article 13.2 de la Llei 38/2003.  
b) D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les Administracions Públiques, la presentació de la sol·licitud comporta l'autorització de l'òrgan gestor del procediment per a obtindre directament la següent informació:  
- Dades d'identitat de la sol·licitant o del seu representant legal.  
- Comprovació d'inscripció de l'explotació agrària en el Registre General de la Producció Agrícola (REGEPA), i en el cas d'explotació ramadera, en el REGA.  
- Comprovació del compliment d'estar al corrent de les seues obligacions tributàries.  
- Comprovació del compliment d'estar al corrent de les seues obligacions enfront de la Seguretat Social.  
En cas que la sol·licitant s'opose que l'òrgan gestor obtinga directament la informació assenyalada en l'apartat 6.b, haurà d'indicar-ho expressament en el formulari, quedant obligat a aportar els documents acreditatius corresponents.  
  
Article 8. Lloc de presentació i procediment  
1. Les persones físiques, la sol·licitud, degudament emplenada i signada, haurà de presentar-se en les oficines de coordinació de la postemergència habilitades per la Generalitat o, en el seu cas, en les oficines habilitades per la Generalitat als ajuntaments, o bé telemàticament a través de la seu electrònica de la Generalitat en la següent URL:http://www.gva.es/va/proc=20359.  
2. Per a les persones jurídiques obligades a relacionar-se amb la Generalitat a través de mitjans electrònics, en els termes de l'article 14.2 de la Llei 39/2015, d'1 d'octubre, del Procediment Administratiu Comú de les Administracions Públiques, presentaran les sol·licituds telemàticament a través de la seu electrònica de la Generalitat en la següent URL:http: //www.gva.es/va/proc=20277.   
3. Si algun dels subjectes als quals fa referència l'article 14.2 de la Llei 39/2015, presenta la seua sol·licitud presencialment, es requerirà a la persona interessada perquè l'esmene a través de la seua presentació electrònica. A l'efecte, es considerarà com a data de presentació de la sol·licitud aquella en què haja sigut realitzada l'esmena.  
4. Les oficines de coordinació de la postemergència recopilaran tota la documentació presentada, i verificara, en primera instància, que les parcel·les que figuren en la sol·licitud se situen en la zona afectada pel temporal en els municipis recollits en l'annex d'aquest decret. En una segona fase de la instrucció, es verificarà que la sol·licitud d'ajuda va acompanyada de la documentació necessària per a iniciar la seua tramitació administrativa.  
5. Si la sol·licitud i documentació presentada fóra incompleta o defectuosa, es requerirà la persona sol·licitant perquè, en el termini de 10 dies, aporte la documentació necessària o esmene els defectes observats, de conformitat amb el que es disposa en l'article 68 de la Llei 39/2015, amb l'advertiment que si així no ho fera se la tindrà per desistida de la seua sol·licitud, prèvia notificació de la resolució en els termes de l'article 21 de l'esmentada llei.   
6. Una vegada completada la documentació, es donarà trasllat a la Direcció General d'Agricultura, Ramaderia i Pesca, de la Conselleria d'Agricultura, Desenvolupament Rural, Emergència Climàtica i Transició Ecològica, de la totalitat de la documentació aportada, amb la finalitat que es faça la valoració i quantificació de les ajudes, així com l'emissió de la resolució de concessió i pagament, i posterior notificació a les beneficiaris.  
7. Correspon la persona titular de la Direcció General d'Agricultura, Ramaderia i Pesca dictar la resolució de concessió i pagament, anul·lació o reintegrament de les subvencions regulades en aquest decret.  
8. La resolució, amb l'especificació dels noms de les beneficiàries i les ajudes econòmiques que els corresponguen, es notificarà a les sol·licitants mitjançant la seua publicació en la pàgina web de la conselleria competent en agricultura. Aquesta publicació substituirà la notificació, de conformitat amb el que preveu la normativa vigent en matèria de procediment administratiu.  
  
Article 9. Règim de justificació i control de les subvencions  
1. S'entendrà document justificatiu de l'ajuda el peritatge sobre el mal ocasionat, realitzada per perit o perita col·legiada.  
2. La Generalitat, per mitjà del personal que es designe per part de la conselleria competent sobre aquestes ajudes o el mitjà propi de l'Administració al qual s'encarregue aquesta gestió, efectuarà un control sobre les valoracions de danys realitzades pels perits o perites col·legiades que consistirà en la realització d'un control de camp sobre un mínim del 5 % de les ajudes concedides i del 5 % de l'import total concedit, seleccionades mitjançant un procediment aleatori corregit per criteris de factors de risc  
  
Article 10. Minoració, anul·lació i reintegrament de les subvencions  
1. L'incompliment dels requisits establits en aquest decret donarà lloc, previ l'oportú procediment, a l'obligació de reintegrar, totalment o parcialment, les subvencions i els interessos de demora corresponents, conforme al que es disposa en l'article 37.1 de la Llei 38/2003 de 17 de novembre, General de Subvencions.   
2. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
3. L'òrgan gestor realitzarà els controls tècnics i administratius que considere necessaris a fi de conformar el correcte compliment dels requisits exigits en aquesta disposició.  
  
Article 11. Compatibilitat amb la normativa europea sobre ajudes públiques  
Aquestes ajudes es concediran d'acord amb l'article 25 del Reglament (UE) núm. 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, publicat en el Diari Oficial de la Unió Europea d'1 de juliol de 2014, modificat pel Reglament (UE) 2017/1084 de la Comissió, de 14 de juny, pel qual es modifica el Reglament (UE) núm. 651/2014 de la Comissió, de 17 de juny, quant a les ajudes a infraestructures portuàries i aeroportuàries, els llindars de notificació per a les ajudes a la cultura i la conservació del patrimoni, i per a les ajudes a infraestructures esportives i recreatives multifuncionals, així com els règims d'ajudes de funcionament i finalitat regional, i pel qual es modifica el Reglament (UE) núm. 702/2014, quant al càlcul dels costos subvencionables (DO L156 de 20.06.2017).   
  
D'acord amb el que s'estableix en l'article 3.2 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà d'aquest decret es consideren compatibles amb el mercat interior i, per tant, es troben exemptes de l'obligació de notificació a la Comissió Europea.  
  
  
DISPOSICIONS FINALS  
  
  
Primera. Habilitació per al desenvolupament del decret.  
Es faculta la persona titular de la conselleria competent en matèria agrària per a desenvolupar el que es disposa en aquest decret.  
  
Segona. Efectes  
Aquest decret produirà efectes a partir del dia següent a la publicació en el Diari Oficial de la Generalitat Valenciana.  
Contra aquest decret, que posa fi a la via administrativa, es podrà potestativament, interposar un recurs de reposició en el termini d'un mes des de la publicació d'aquest decret en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, es podrà interposar un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la Jurisdicció contenciosa administrativa, i sense perjudici que s'utilitze qualsevol altra via que s'hi considere oportuna.  
  
València, 28 de febrer de 2020  
El president de la Generalitat,  
XIMO PUIG I FERRER  
  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA